প্রতিবছর সরকার সারা দেশে যৎসামান্য ক্রীড়াসামগ্রী প্রেরণ করে। তার মধ্যে ফুটবল, ক্রিকেট, ব্যাডমিন্টন ইত্যাদি খেলার উপকরণ থাকে। জেলা উপজেলা সরকারি বেসরকারি স্কুল-কলেজে এসব ক্রীড়াসামগ্রী সরবরাহ করা হয়, যাতে স্কুলের ছাত্রছাত্রীরা, জেলা-উপজেলার শিশু-কিশোররা খেলাধুলা করার মাধ্যমে তাদের চিত্তের বিকাশ, সুস্বাস্থ্য অর্জন, সামাজিকীকরণ, নেতৃত্বগুণ অর্জন প্রভৃতির মধ্য দিয়ে সুনাগরিক হয়ে উঠতে পারে। কিন্তু আমাদের সরকারি স্কুলগুলোতে এসব ক্রীড়াসামগ্রী সাধারণত প্রধান শিক্ষকের কক্ষে বন্দী হয়ে পড়ে থাকে। বছরের বিশেষ দু-চার দিন হয়তো দু-চার ঘণ্টার জন্য ছাত্রছাত্রীরা তা নাড়াচাড়া করার সুযোগ পায়। আর জেলা ও উপজেলার ক্রীড়া অফিস বা সংশ্লিষ্ট কর্তৃপক্ষের কাছে খোঁজ নিলে জানা যায় — “এ বছরের গুলো বিতরণ করা হয়ে গেছে। আপনারা খোঁজ রাখবেন, নতুন চালান এলে প্রথমেই আপনারা পাবেন।”